b'\n_START_ARTICLE_\nKap Verden afrikkalainen itsen\xc3\xa4isyyspuolue\n_START_PARAGRAPH_\nKap Verden afrikkalainen itsen\xc3\xa4isyyspuolue (port. Partido Africano da Independ\xc3\xaancia de Cabo Verde) eli PAICV on poliittinen puolue Kap Verdell\xc3\xa4._NEWLINE_Kap Verden ja Guinea-Bissaun itsen\xc3\xa4istytty\xc3\xa4 molempia maita hallitsi Guinean ja Kap Verden afrikkalainen itsen\xc3\xa4isyyspuolue PAIGC. Sen p\xc3\xa4\xc3\xa4sihteerin\xc3\xa4 toimi Kap Verden presidentti Aristides Pereira ja varap\xc3\xa4\xc3\xa4sihteerin\xc3\xa4 Guinea-Bissaun presidentti Lu\xc3\xads Cabral. Puolue ajoi maiden valtiollista yhdist\xc3\xa4mist\xc3\xa4._NEWLINE_Jo\xc3\xa3o Vieiran vuonna 1980 johtaman Guinea-Bissaun vallankaappauksen j\xc3\xa4lkeen maiden yhdist\xc3\xa4misajatuksesta luovuttiin. PAIGC:n kapverdel\xc3\xa4inen siipi perusti tammikuussa 1981 Kap Verden afrikkalaisen itsen\xc3\xa4isyyspuolueen, joka jatkoi edelt\xc3\xa4j\xc3\xa4ns\xc3\xa4 valtiojohtoisella ja sosialistismy\xc3\xb6nteisell\xc3\xa4 linjalla. PAICV oli vuoteen 1990 saakka Kap Verden ainoa sallittu puolue. Joulukuun 1990 presidentinvaaleissa ja tammikuun 1991 parlamenttivaaleissa se menetti asemansa Carlos Veigan johtamalle Movimento para Democracia -liikkelle (MPD). Entinen p\xc3\xa4\xc3\xa4ministeri ja PAICV:n p\xc3\xa4\xc3\xa4sihteeri Pedro Pires siirtyi oppositioon ja entinen presidentti Pereira otti et\xc3\xa4isyytt\xc3\xa4 puolueesta. Vuonna 1993 PAICV:n puoluekokous valitsi p\xc3\xa4\xc3\xa4sihteeriksi Aristides Raimundon._NEWLINE_Seuraavina vuosina maata hallitsivat MPD ja siihen kuulunut presidentti Ant\xc3\xb3nio Monteiro. PAICV palasi valtaan vuoden 2001 vaaleissa, joissa se sai 40 parlamenttipaikkaa 72:sta. Presidentiksi valittiin \xc3\xa4\xc3\xa4rimm\xc3\xa4isen t\xc3\xa4p\xc3\xa4r\xc3\xa4sti Pedro Pires. Vuoden 2006 vaaleissa PAICV sai 41 paikkaa ja Pires voitti j\xc3\xa4lleen niukasti vastaehdokkaansa Carlos Veigan.'